Davlat pensiyalari, nafaqalar, kompensatsiyalar va boshqa ijtimoiy toʻlovlarni toʻlash tizimini yanada takomillashtirishga doir qoʻshimcha chora-tadbirlar toʻgʻrisida
(resolution, 2025-12-27)

Mamlakatimizda pensiya, nafaqa, kompensatsiyalar va boshqa ijtimoiy toʻlovlarni toʻlash va yetkazib berishda fuqarolarga qulay shart-sharoitlarni yaratish, toʻlov tizimining zamonaviy usullarini keng joriy etish hamda mazkur sohada ilgʻor axborot-kommunikatsiya texnologiyalaridan samarali foydalanishni tashkil etish maqsadida: 1. Oʻzbekiston Respublikasi Prezidentining 2021-yil 4-maydagi “Fuqarolarga davlat pensiyalarini tayinlash jarayonini soddalashtirish hamda pensiya va nafaqalarni yetkazish tizimini yanada takomillashtirish chora-tadbirlari toʻgʻrisida”gi PQ-5102-son qaroriga muvofiq pensiya va nafaqa toʻlovlari uchun zarur mablagʻlar har oyning 5-sanasiga qadar moliyalashtirilishi maʼlumot uchun qabul qilinsin. 2. Moliya vazirligi, Iqtisodiy taraqqiyot va kambagʻallikni qisqartirish vazirligi, Markaziy bank hamda AT “Xalq banki”ning quyidagilarni nazarda tutuvchi takliflariga rozilik berilsin: a) 2022-yil 1-maydan boshlab: “Temir daftar”, “Yoshlar daftari” va “Ayollar daftari”ga kiritilgan fuqarolarga va oilalarga tegishli jamgʻarmalar mablagʻlari hisobidan koʻrsatiladigan moddiy yordamlar, mehnat organlari tomonidan toʻlanadigan ishsizlik nafaqasi va stipendiyalar hamda jazoni oʻtab ozodlikka chiqqan fuqarolarga toʻlanadigan moddiy yordam pullari (keyingi oʻrinlarda — moddiy yordam pullari) har oyning 5-sanasiga qadar moliyalashtiriladi hamda pensiya va nafaqalar bilan bir vaqtda AT “Xalq banki”ning sayyor kassalari tomonidan mahallalarga yetkaziladi; AT “Xalq banki”ning sayyor kassalari tomonidan pensiya va nafaqalar hamda moddiy yordam pullarini fuqarolarga naqd pulda yetkazib berish xizmatlari uchun 1 foiz miqdorda bankka xizmat haqi toʻlab beriladi. Bunda, AT “Xalq banki” zimmasiga sayyor kassalar orqali mahalla fuqarolar yigʻinlariga borgan holda pensiya va nafaqa oluvchilarning kartalaridagi mablagʻlarini ularning xohishlariga koʻra naqd pulga almashtirib berish vazifasi yuklatiladi; barcha turdagi davlat pensiyalarini, budjetdan tashqari Pensiya jamgʻarmasi tomonidan toʻlanadigan kompensatsiyalar va boshqa toʻlovlarni, Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan toʻlanadigan nafaqalar, kompensatsiyalar va boshqa toʻlovlarni hamda Ijtimoiy reyestrga kiritilgan oilalar uchun bolalar nafaqasi va moddiy yordam pulini (keyingi oʻrinlarda — pensiya va nafaqalar) bank kartalari orqali oluvchilarga har oylik pensiya va nafaqa pulining 1 foizi miqdorida qoʻshimcha toʻlov joriy qilinadi. Bunda fuqarolarning roziligi bilan pensiya va nafaqa pullarini bank kartalariga oʻtkazish asosida hujjatlarni qogʻoz shaklida yuritishdan voz kechiladi. b) 2022-yil 1-sentabrga qadar harbiylashtirilgan tizim pensiyalarini hisoblash va ularning toʻlov hisob-kitoblari tizimini tegishli vazirlik va idoralar tomonidan avtomatlashtirish orqali xizmat koʻrsatuvchi tijorat banklarida pensiya varaqalarini yuritish amaliyoti bekor qilinadi. 3. AT “Xalq banki” (Sh.X. Atabayev): Markaziy bank (B.E. Zaxidov) bilan birgalikda aholini bankomatlar bilan qamrab olish darajasini oshirish maqsadida 2022-yilning 1-oktabriga qadar xorijdan 1 800 ta bankomat olib kelgan holda, ularning hududlar, shu jumladan olis tumanlarda oʻrnatilishini taʼminlasin; 2022-yil yakuniga qadar pensiya va nafaqa oluvchilarga yanada qulayliklar yaratish maqsadida ularning mablagʻlarini masofadan boshqarish imkonini beruvchi bankning yangi mobil ilovasini ishlab chiqsin; Adliya vazirligi tomonidan aholiga koʻrsatiladigan xizmatlarni bankning mobil ilovasi orqali amalga oshirilishini yoʻlga qoʻysin. 4. Moliya vazirligi (T.A. Ishmetov): mazkur qarorda belgilangan chora-tadbirlar bilan bogʻliq xarajatlarni moliyalashtirish uchun zarur mablagʻlar budjetdan tashqari Pensiya jamgʻarmasi va tegishli maqsadli jamgʻarmalarning qoldiq mablagʻlari hamda Oʻzbekiston Respublikasi respublika budjeti mablagʻlari hisobidan ajratilishini taʼminlasin; ikki hafta muddatda budjetdan tashqari Pensiya jamgʻarmasini boshqarish axborot tizimini takomillashtirish toʻgʻrisidagi Hukumat farmoyishi loyihasini Vazirlar Mahkamasiga kiritsin; uch oy muddatda manfaatdor vazirlik va idoralar bilan birgalikda qonunchilik hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 5. Moliya vazirligi, Oʻzbekiston Milliy axborot agentligi, Oʻzbekiston Milliy teleradiokompaniyasi, Axborot va ommaviy kommunikatsiyalar agentligi ushbu qarorning maqsadi, vazifalari va bundan kutilayotgan natijalarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 6. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga ilovaga muvofiq oʻzgartirish va qoʻshimchalar kiritilsin. 7. Ushbu qaror ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov va moliya vaziri T.A. Ishmetov belgilansin. Qaror ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2017-yil 2-fevraldagi “Ish haqi, pensiya, nafaqa va stipendiyalarni toʻlash mexanizmini takomillashtirishga doir qoʻshimcha chora-tadbirlar toʻgʻrisida”gi PQ-2753-son qarori 2-bandining birinchi va ikkinchi xatboshilari quyidagi tahrirda bayon etilsin: “2. Belgilab qoʻyilsinki, 2022-yil 1-maydan boshlab: barcha turdagi pensiya va nafaqa toʻlovlari naqd shaklda beriladi yoki fuqarolarning roziligi asosida bank kartasiga oʻtkaziladi”. 2. Oʻzbekiston Respublikasi Prezidentining 2017-yil 13-martdagi “Pensiyalar va nafaqalar toʻlash mexanizmini yanada takomillashtirish chora-tadbirlari toʻgʻrisida”gi PQ-2826-son qarori 8-bandidagi “1 foizgacha” soʻzlari “1 foizi” soʻzlari bilan almashtirilsin. 3. Oʻzbekiston Respublikasi Prezidentining 2018-yil 4-maydagi “Oʻzbekiston Respublikasi aksiyadorlik tijorat Xalq banki va “Mikrokreditbank” aksiyadorlik tijorat bankining moliyaviy holatini yaxshilash hamda faoliyatini yanada takomillashtirish chora-tadbirlari toʻgʻrisida”gi PQ-3694-son qarori quyidagi mazmundagi 62-band bilan toʻldirilsin: “62. Barcha tijorat banklariga 2024-yil 1-yanvarga qadar belgilangan tartibda tasdiqlanadigan roʻyxat boʻyicha Oʻzbekiston Respublikasida ishlab chiqarilmaydigan bank jihozlari, texnikalari va bank kartalarini olib kirishga ruxsat berilsin hamda ular bu bilan bogʻliq bojxona toʻlovlaridan (bojxona rasmiylashtiruvi yigʻimlari bundan mustasno) ozod etilsin”. 4. Oʻzbekiston Respublikasi Prezidentining 2021-yil 4-maydagi “Fuqarolarga davlat pensiyalarini tayinlash jarayonini soddalashtirish hamda pensiya va nafaqalarni yetkazish tizimini yanada takomillashtirish chora-tadbirlari toʻgʻrisida”gi PQ-5102-son qarori 1-bandi “a” kichik bandining uchinchi xatboshisi quyidagi tahrirda bayon etilsin: “tanlovda ishtirok etadigan tijorat banklari va boshqa ixtisoslashgan tashkilotlar tomonidan pensiya va nafaqalarni mahalla fuqarolar yigʻini binosi yoki fuqaroning yashash manziliga yetkazib berish shartlaridan kelib chiqib, xizmat haqi pensiya va nafaqalar toʻlanadigan (yetkazib beriladigan) summaning 1 foizi miqdorida boʻlishi mumkin. Bunda, pensiya va nafaqalarni yetkazib berish bilan bogʻliq xarajatlar Pensiya jamgʻarmasi va Oʻzbekiston Respublikasi respublika budjeti hisobidan toʻlab beriladi”. 5. Vazirlar Mahkamasining 2021-yil 28-apreldagi “Moddiy yordam va koʻmakka muhtoj oilalarni, xotin-qizlar va yoshlarni ijtimoiy qoʻllab-quvvatlash boʻyicha qoʻshimcha chora-tadbirlar toʻgʻrisida”gi 250-son qarorida: a) 1-ilovaning 15-bandida: quyidagi mazmundagi “b1” kichik band bilan toʻldirilsin: “b1) “Temir daftar”ga kiritilgan oilalarga “Saxovat va koʻmak” jamgʻarmasi mablagʻlari hisobidan bir martalik moddiy yordam toʻlovlari uchun zarur boʻladigan mablagʻlar har oyning 5 sanasiga qadar xizmat koʻrsatuvchi tijorat bankining tegishli boʻlimiga (filialiga) oʻtkaziladi”; “v” kichik bandning ikkinchi xatboshisi quyidagi tahrirda bayon etilsin: “Oyning oxirida vedomostlar yopiladi, har oyning 27 kuniga qadar tayinlangan, biroq, talab qilib olinmagan moddiy yordam toʻlovlari har oyning oxirida “Saxovat va koʻmak” jamgʻarmasiga qaytariladi. Vedomostning bir nusxasi sektorlar rahbarlariga taqdim etiladi”; b) 3-ilovada: 13-banddagi “oʻtkazadi” soʻzi “har oyning 5 sanasigacha oʻtkazadi” soʻzlari bilan almashtirilsin; 14-bandning birinchi xatboshisi quyidagi tahrirda bayon etilsin: “14. Xalq bankining tegishli boʻlimi (filiali) tomonidan bir martalik moddiy yordam toʻlovlari har oyning 5 — 27-sanalarida amalga oshiriladi. Oyning oxirgi ish kunida vedomostlar yopiladi, oyning 27 sanasiga qadar toʻlanmagan moddiy yordamga yoʻnaltirilgan mablagʻlar har oyning oxirida tegishli hisobraqamlarga qaytariladi. Vedomostning bir nusxasi Yoshlar ishlari agentligining tuman (shahar) boʻlimiga taqdim etiladi”.